มันนี่ทูเดย์
ชง ครม.ขยายประกันข้าว
28 ก.ค. 2558

ชง ครม.ขยายประกันข้าว
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า วันที่ 28 ก.ค. จะเสนอวาระขยายโครงการรับประกันภัยข้าวนาปี ปีการผลิต 2558 เพิ่มเติมอีก 5 แสนไร่ รวมเป็น 2 ล้านไร่ ให้คณะรัฐมนตรี (ครม.) พิจารณา เพื่อของบสนับสนุนเป็นค่าเบี้ยประกันจากรัฐบาลประมาณ 158 ล้านบาท หลังจากก่อนหน้า ครม.อนุมัติแล้ว 476 ล้านบาทเพื่อทำโครงการก่อนหน้าที่ 1.5 ล้านไร่ และมีผู้ทำประกันแล้ว 1.33 ล้านไร่ คิดเป็น 89% ของพื้นที่เป้าหมาย
ด้านบริษัท ประกันภัยไทยวิวัฒน์ ระบุว่า บริษัทประกันภัยจะจ่ายค่าสินไหมในโครงการประกันภัยข้าวนาปีให้กับเกษตรกรได้ ต่อเมื่อพื้นที่เพาะปลูกถูกประกาศให้เป็นพื้นที่ภัยพิบัติจากหน่วยราชการ
ธปท.ขายพันธบัตรใหม่
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการประมูลพันธบัตรธนาคารแห่งประเทศไทยประจำเดือน ส.ค. คิดเป็นวงเงินรวมทั้งสิ้น 3.26 แสนล้านบาท โดยเป็นพันธบัตรหลากหลายอายุตั้งแต่อายุคงเหลือ 91 วัน ไปจนถึงรุ่นอายุ 2.5 ปี เริ่มประมูลครั้งแรกวันที่ 4 ส.ค.